[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000005", "text": "*See language toggle for English review*"}, {"text_idx": "#000009", "text": "Ac yn syth ar o\u0302l hynny, meddyliais am sut mi fyswn i wedi gwirioni efo llyfr fel hyn pan roeddwn i'n blentyn. Ond beth bynnag, dwi\u2019n falch fy mod i wedi dod o hyd i lyfr mor hyfryd fel oedolyn, a dwi\u2019n hapus iawn i wybod bod plant a phobol ifanc ar draws y wlad am fynd i ddarganfod a mwynhau\u2019r straeon sydd yn fyw tu fewn tudalennu Dros y Mo\u0302r a\u2019r Mynyddoedd."}, {"text_idx": "#000010", "text": "Pymtheg stori o wledydd Celtiaid sydd ar gael yn y casgliad hwn \u2013 o Nia Ben Aur o Iwerddon i'r Frenhines Lupa o Galisia. A rhwng y geiriau crefftus sydd wedi cael eu hysgrifennu gan awduron annwyl iawn yn y byd llenyddiaeth i blant a phobol ifanc, mae gennyn ni darluniadau hyfryd dros ben gan Elin Manon."}, {"text_idx": "#000011", "text": "Un o\u2019r pethau gora am y casgliad hwn \u2013 yn fy marn i beth bynnag! \u2013 yw\u2019r ffaith bod chi\u2019n gallu darllen un ar y tro a dychwelyd yn o\u0302l at yr un stori, neu stori arall. Bob un yn teimlo\u2019n ffres ac yn wahanol i'r gweddill \u2013 gan mai awduron gwahanol sydd wedi eu hysgrifennu \u2013 ac mae hynny\u2019n ychwanegu\u2019r mwynhad o ddarllen."}, {"text_idx": "#000012", "text": "Cast o gymeriadau cryf, mentrus a dewr sy\u2019n cadw chi cwmni yn Dros y Mo\u0302r a\u2019r Mynyddoedd, fel Rhiannon o Gymru a Kowrmelyan y cawr o Gernyw. Fy hoff straeon \u2013 er fy mod i'n caru bob un \u2013 yw'r Frenhines Lupa o Galisia a Merch y Tonnau o\u2019r Alban. Doeddwn i ddim yn gyfarwydd efo\u2019r rhan fwyaf o\u2019r straeon yn y casgliad, ac rydw i wedi gwirioni\u2019n dysgu mwy am chwedlau a chymeriadau sy\u2019n gysylltiedig efo gwledydd Celtiaid."}, {"text_idx": "#000013", "text": "Mi fyswn i wir yn argymell y casgliad hwn i unrhyw ddarllenwr ifanc sy\u2019n hoff o straeon llawn antur, hud a chymeriadau cofiadwy. Casgliad i'w drysori yw hwn, ac un lle mae merched arbennig iawn yn serennu. Mor hyfryd yw gweld sut mae\u2019r darlunydd ac awduron wedi dychmygu a chreu\u2019r cymeriadau pwysig hyn. A heb os nac oni bai, mae\u2019r casgliad yn llwyddo i \u201cgadw\u2019r straeon yn fyw\u201d i ddarllenwyr o bob oedran."}, {"text_idx": "#000015", "text": "Mae \u2018na rei llyfrau jest yn sefyll allan yn y cof yn does? Ambell i lyfr \u2018da chi\u2019n eu cofio\u2019n well nag eraill. Un o\u2019r llyfrau felly i mi oedd \u2018Heno Heno\u2019 golygwyd gan Glenys Howells - llyfr a gefais yn anrheg pan oeddwn i\u2019n bump oed. Saith mlynedd ar hugain yn ddiweddarach, dwi\u2019n dal i fynd yn o\u0302l ato o dro i dro, a dwi wedi ei ddefnyddio droeon yn y dosbarth ac mae plant yn dal i fwynhau\u2019r straeon byrion. Dwi\u2019n dal i allu adrodd \u2018Yr anghenfil ych-a-fi\u2019 a \u2018Sut gollodd y neidr ei thraed\u2019 hyd heddiw. Wrth gwrs, roedd llyfr o\u2019r fath yn llawer rhy anodd i mi fel darllenwr pump oed, ond, Mam fuodd yn darllen y straeon i mi gyda\u2019r nos, cyn i mi ddysgu gwneud hynny dros fy hun."}, {"text_idx": "#000016", "text": "Mae \u2018Dros y mo\u0302r a\u2019r mynyddoedd' yn llyfr tebyg, un sy\u2019n arbennig o hardd, ac yn un fyddai\u2019n gwneud anrheg lyfli i\u2019w drysori a\u2019i basio i lawr. Yn sicr mi faswn i wedi gwirioni ar lyfr o\u2019r fath ar y pryd. Doedd llyfrau byth yn arfer edrych mor ddel! Mae\u2019r gwaith celf gan Elin Manon yn arbennig \u2013 mi faswn i\u2019n ei brynu jest am hynny mewn gwirionedd! Mae ei gwaith celf yn mynd a ni ar draws moroedd gwyllt a mynyddoedd geirwon ac yn dod a geiriau\u2019r amrywiol awduron yn fyw."}, {"text_idx": "#000018", "text": "Mae\u2019n wych clywed straeon a chwedlau newydd rhyngwladol, sy\u2019n gwbl newydd i mi, ond eto\u2019n teimlo\u2019n gyfarwydd \u2018run pryd. Er enghraifft, mae \u2018Ker Is\u2019 yn debyg iawn i hen chwedl Cantre\u2019r Gwaelod."}, {"text_idx": "#000019", "text": "Mae gormod o straeon i so\u0302n amdanynt yn unigol, ond roedd _Rhos y Pawl a Mo\u0302r-forwyn Purt le Moirrey ymysg rhai o fy ffefrynnau. Mae cymaint o amrywiaeth ymysg y chwedlau - dyna sy\u2019n wych am y gyfrol. Mae pob stori yn wahanol, ond eto, mae un llinyn sy\u2019n gyffredin rhyngddynt - merched cryf a dewr. Wedi dweud hynny, peidiwch am eiliad a meddwl mai llyfr i ferched yn unig yw hwn. Mae rhywbeth yma i bawb."}, {"text_idx": "#000020", "text": "O ran yr iaith, waeth i mi fod yn onest, mae o\u2019n heriol. Mae rhai straeon yn llifo\u2019n well ac yn haws i\u2019w dilyn nac eraill. O fy mhrofiad fel athro cynradd, dim ond y darllenwyr mwyaf hyderus fydd yn gallu taclo\u2019r testun yn llwyddiannus yn annibynnol. Fodd bynnag, cofiwch am bwysigrwydd darllen i\u2019n plant. Yn aml iawn, mae tueddiad i beidio blaenoriaethu amser stori, gan feddwl mai rhywbeth i blant bach ydi o. Gydag oedolyn meistrolgar yn adrodd y stori, bydd modd i unrhyw un o 8+ ymlaen fwynhau\u2019r straeon. Mae natur straeon byrion y gyfrol yn ei gwneud yn addas iawn i fynd a dod yn o\u0302l ati fel y dymunir."}, {"text_idx": "#000021", "text": "Wir yr, dyma gyfrol brydferth iawn, ac er ei fod yn swnio\u2019n ddrud am \u00a318, mae \u2018na lot o waith wedi mynd i mewn i greu\u2019r gyfrol yma, ac mae\u2019n un o\u2019r llyfrau sy\u2019n haeddu pride of place ar y silff lyfrau."}, {"text_idx": "#000022", "text": "Rhiannon a'r gosb o fod yn geffyl (Cymru)"}, {"text_idx": "#000023", "text": "Cewri Karrek Loos yn Koos (Cernyw)"}, {"text_idx": "#000024", "text": "Merch y Tonnau (Yr Alban)"}, {"text_idx": "#000025", "text": "Antur Keresen o Senar (Cernyw)"}, {"text_idx": "#000027", "text": "Cailleach \u2013 ceidwad y ceirw (Yr Alban)"}, {"text_idx": "#000028", "text": "Pris: \u00a318 (neu am ddim o lyfrgell)"}, {"text_idx": "#000029", "text": "ffuglenhanestraddodiadolCymruCeltaiddstraeon byrionchwedlauhud a lledrithmerchedcryfderTNNO23Gwobrau Tir na n-Ogrhyngwladol"}, {"text_idx": "#000034", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000035", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]